Document ID: 32001R2200

Kommissionens forordning (EF) nr. 2200/2001
af 17. oktober 2001
om foreløbige tilladelser til tilsætningsstoffer til foderstoffer
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 70/524/EØF af 23. november 1970 om tilsætningsstoffer til foderstoffer(1), senest ændret ved Europa-Parlamentets og Rådets direktiv 2001/46/EF(2), særlig artikel 3, 9e og 9i, og
ud fra følgende betragtninger:
(1) Efter artikel 9e, stk. 1, og artikel 9i, stk. 1, i direktivet kan der gives en foreløbig tilladelse til anvendelse af et nyt tilsætningsstof eller til en ny anvendelse af et tilsætningsstof for en bestemt periode.
(2) Artikel 4 i direktivet fastsætter proceduren for en sådan tilladelse.
(3) De foreløbige tilladelser til mange tilsætningsstoffer udløber den 30. september 2001, og de bør forlænges så lang tid, det er tilladt i henhold til direktiv 70/524/EØF, dvs. indtil den fjerde årsdag for den oprindelige foreløbige tilladelse for så vidt angår stoffer, der er blevet givet foreløbig tilladelse til i henhold til artikel 9e, stk. 1, i direktiv 70/524/EØF, og indtil den femte årsdag for så vidt angår stoffer, der var omfattet af bilag II til direktiv 70/524/EØF før den 1. april 1998.
(4) Foreløbige tilladelser efter denne forordning gives for en bestemt periode, uden at dette anfægter muligheden af, at de når som helst kan trækkes tilbage, jf. direktivets artikel 9m og 11.
(5) Endvidere er tilladelserne til at anvende antibiotika som tilsætningsstoffer til foderstoffer for øjeblikket ved at blive revurderet på baggrund af udbredt bekymring for de eventuelle virkninger af at anvende antibiotika som tilsætningsstoffer til foderstoffer på antibiotikas effektivitet ved terapeutisk brug, hvilket er kommet til udtryk ved, at Kongeriget Sverige med hjemmel i direktivets artikel 11 har forbudt anvendelse af alle former for antibiotika som tilsætningsstoffer til foderstoffer på sit territorium, og på baggrund af Den Videnskabelige Styringskomités udtalelser om antimikrobiel resistens af 28. maj 1999 og af 10.-11. maj 2001.
(6) Forlængelsen af varigheden af de foreløbige tilladelser må betragtes som en rent administrativ foranstaltning, der ikke indebærer en ny evaluering af de pågældende tilsætningsstoffer.
(7) Med henblik på at fremlægge et læsevenligt og komplet dokument er alle foreløbige tilladelser til tilsætningsstoffer til foderstoffer med en varighed på ikke over fire eller fem år præsenteret samlet i denne forordning.
(8) Nærværende forordning erstatter Kommissionens forordning (EF) nr. 2697/2000 af 27. november 2000 om de foreløbige tilladelser for tilsætningsstoffer i foderstoffer(3); forordning (EF) nr. 2697/2000 skal derfor ophæves.
(9) De foreløbige tilladelser til de fleste tilsætningsstoffer udløber den 30. september 2001; det er derfor nødvendigt, at denne forordning anvendes fra den 1. oktober 2001.
(10) De i denne forordning fastsatte foranstaltninger er i overensstemmelse med udtalelse fra Den Stående Foderstofkomité -
UDSTEDT FØLGENDE FORORDNING:
Artikel 1
De tilsætningsstoffer, der er omhandlet i bilaget til denne forordning, tillades foreløbigt efter direktiv 70/524/EØF på betingelserne i bilaget.
Forordning (EF) nr. 2697/2000 ophæves.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Den anvendes fra den 1. oktober 2001.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. oktober 2001.

Labels: 0
3
17
6